Universiteit in rou na nóg ŉ Puk-student sterfBianca Page. Foto: Facebook Bianca Page (19), ŉ tweedejaarstudent in aptekerswese aan die universiteit, is Maandag omstreeks 06:30 in ŉ motorongeluk buite Potchefstroom dood. Carli Huyser (19), ŉ eerstejaarstudent, is net ŉ week vantevore ook in ŉ motorongeluk dood terwyl nog ŉ eerstejaar, Leana Labuschagne (19), op 14 Junie aan breinvliesontsteking dood is. Kiewiet Scheppel, woordvoerder van die universiteit, het gesê die universiteit is bedroef oor die afsterwe van die studente en het haar innige simpatie met die studente se families betuig. “Dit is nooit lekker om enige jong mens aan die dood af te staan nie, maar nog moeiliker wanneer hulle verbonde is aan die universiteit,” het sy gesê. Sy het gesê die universiteit sal berading bied aan studente wat dit benodig. Die ongelukstoneel. Foto: ER24 Intussen het Colin Page (23), Bianca se broer, aan Maroela Media gesê die gesin is platgeslaan na haar dood. “Dit gaan glad nie goed met my ouers nie. Hulle is heeltemal vernietig,” het hy gesê. Hy het gesê Bianca was ŉ vriendelike mens wat altyd almal om haar wou help. “Sy was net ongelooflik. Sy het haarself as haar vriende se sielkundige gesien en enigiemand kon altyd op haar steun,” het hy gesê. “Ek as haar ouer broer was altyd daar om haar battles vir haar te baklei. Ek wens ek kon Maandag daar gewees het vir haar.” ŉ Gedenkdiens vir Bianca vind Vrydag om 11:00 in die NG Kerk Primrose-Oos plaas.